༢སྐྱ་ཕྱུར།སྐྱ་ཕྱུར་ནི་དར་བ་དེ་ཉིད་སྐྱུར་ཤས་ཆེ་བ་ཡོད་སྐབས་སྐྱ་ཕྱུར་དུ་བཟོ་སྲོལ་ཡོད་ལ།བཟོ་ལུགས་གོང་ལྟར་འོ་མ་དང་ཞོ་མཉམ་བསྲེས་བྱས་པ་དཀྲོག་ཟིན་པའི་དར་བ་དེ་ཉིད་མེ་ཚ་འཇམ་རན་པོས་བསྐོལ་ནས་ལྭ་བོ་དང་ཕྱུར་ཁུ་ཞེས་དྭངས་སྙིགས་གཉིས་སུ་ཕྱེ་རྗེས༼་ས་ཆ་ལ་ལས་སྐབས་དེར་རྩིག་མ་དེ་ཉིད་འཕྲལ་དུ་བླངས་ནས་སྔོ་ཕྱུར་བཟོ་སྲོལ་ཡོད་པ་དང་དེ་ནས་ཕྱུར་ཁུ་དེ་མུ་མཐུད་བསྐོལ་ནས་སྐྱ་ཕྱུར་བཟོ་སྲོལ་ཡོད་འདུག༽ད་དུང་མེ་མཚམས་མ་བཞག་པར་དཀྲུག་དཀྲུག་གཏོང་གིན་དུ་འབྱར་འཚིག་མེད་པར་ཕྱུར་ཁུ་ཕལ་མོ་ཆེ་འཐག་ནས་ངོ་བོ་སྐ་ཤས་ལྡན་པར་གྲུབ་པ་ཞིག་ཡིན་པ་དང་།ཅུང་སྐྱུར་ཤས་ཆེ་ལ་ཁ་དོག་སྐྱ་བོ་ཞིག་ཡོད་ཅིང་།ནག་ཆུའི་དཀྱིལ་ཤར་ཁུལ་གྱི་འབྲོག་པ་ཚོས་དེ་ལྟར་བཟོ་སྲོལ་མང་ལ།རྩམ་པའི་ཁར་འདེབས་རྒྱུའི་ཕྱུར་བ་ལེགས་པོ་ཞིག་ཡིན་པས་འབྲོག་པ་ཚོས་སྤགས་ཟ་སྐབས་རྩམ་ཕྱུར་མར་གསུམ་གཅིག་མེད་རུང་སྤགས་ཟ་བའི་རྒྱུ་མ་ཚང་བ་ལྟ་བུར་བརྩི་བ་ཡིན།